ועדת הכספים, כנסת 20, פרוטוקול מספר 297, 2016-03-01 11:00

משה גפני: בוקר טוב.

משה גפני: אני מחדש את ישיבת ועדת הכספים.

משה גפני: אנחנו עוברים לנושא הבא שהוא דיון מהיר בנושא תנאים בלתי סבירים לקבלת מענק סיוע לעסקים קורסים בירושלים והמשך סגירתם של עסקים במרכז העיר.

משה גפני: אני מקדם בברכה את ראש עיריית ירושלים, ניר ברקת.

משה גפני: ברוכים הבאים לוועדת הכספים.

ניר ברקת: תודה רבה.

משה גפני: אנחנו נשמע קודם את חברי הכנסת המציעים ולאחר מכן את ראש עיריית ירושלים ואחרים.

משה גפני: תכף יגיע גם שר העלייה והקליטה שהוא גם השר לענייני ירושלים.

משה גפני: חברי הכנסת שהציעו את הדיון המהיר הם מיקי לוי, יגאל גואטה, אראל מרגלית, עודד פורר ורועי פולקמן.

משה גפני: מיקי לוי, בבקשה.

מיקי לוי: תודה רבה אדוני היושב ראש.

מיקי לוי: בוקר טוב.

מיקי לוי: אדוני ראש העיר.

מיקי לוי: אני רוצה להודות לך אדוני היושב ראש על הדיון המהיר הזה.

מיקי לוי: בהחלט יש עוד מה לעשות.

מיקי לוי: אני גם רוצה לציין את העובדה שזאת פעם ראשונה שניתן איזשהו פיצוי לעסקים בירושלים, עיר בירתנו, עקב המצב ועל כך ברכות.

מיקי לוי: אבל לטעמנו אין די בכך ולכן ביקשנו את הדיון המהיר הזה, כדי לראות מה אנחנו יכולים לעשות ואיך יכולים לסייע בידי העסקים הקטנים והבינוניים.

מיקי לוי: המתיחות הביטחונית בירושלים, אירועי הטרור, זה אינו דבר חדש, לצערי, והביאו בחודשים האחרונים לסגירתם של עשרות עסקים במרכז העיר.

מיקי לוי: לצערי או לשמחתי, אני לא יודע להגיד, כבר הייתי שם בכמה וכמה גלים כאלה בתפקידיי הקודמים ואני יודע מה זה לראות עיר סגורה, אני יודע מה זה לראות אזרחים שמדירים את רגליהם מרחובות העיר, אבל אני רוצה לברך על המענק שגיבש משרד האוצר יחד עם השר אלקין, שאני מניח שתכף יצטרף אלינו.

משה גפני: כן.

משה גפני: הוא כבר מגיע.

מיקי לוי: לדעתי זה לא נותן את כל התשובות למציאות הכלכלית שנוצרה בעיר, מציאות כלכלית עסקית קשה.

מיקי לוי: אדוני השר, בדיוק בירכתי אותך על כך שפעם ראשונה ניתנה חבילת סיוע מן הסוג הזה ועל כך תבוא על הברכה.

מיקי לוי: אבל אני חושב שיש מה לתקן ומה לשפר ואני חושב זאת כי אני מסתובב בעיר ומכיר את הבעיות האלה מפעמים קודמות.

מיקי לוי: יש קריטריונים שצריך לשפר אותם שאינם מגיעים ליעדים המתאימים והם דורשים הוצאות כספיות גדולות מאוד לגבי עסק שנמצא בקריסה.

מיקי לוי: למשל, שיפוץ העסק.

מיקי לוי: לא נכנסים ארבעה אנשים לאכול ארוחת ערב או לקנות משהו וסוגרים קופה.

מיקי לוי: אני הייתי אתמול בעיר העתיקה וביקרתי אצל סוחרים, הראו לי סרטים בעיר העתיקה, ברובע היהודי, של אפס בסוף יום העבודה.

מיקי לוי: אפס הכנסות.

מיקי לוי: חנות של יודאיקה שהיה מוכר לתיירים וליהודים כל יום באלפי שקלים.

מיקי לוי: כל יום באלפי שקלים.

מיקי לוי: חנות יודאיקה.

משה גפני: אנשים לא באים.

מיקי לוי: אנשים לא באים ויש בהחלט צורך בסיוע.

מיקי לוי: שם יש בעיות נוספות ואני מקיים דיון דחוף במצבה של העיר העתיקה, גם מבחינה ביטחונית, גם מבחינת ניקיון.

מיקי לוי: הייתי מ"פ צעיר בשנת 1986 בעיר העתיקה והמצב שם נוגע מאוד מאוד ללבי, המצב הלא מספיק טוב או כזה שיש בהחלט מקום לשפר.

משה גפני: ואחרי כן גם מפקד מחוז.

מיקי לוי: כן.

מיקי לוי: ענף התיירות לא נכלל במתווה הנוכחי ויתקן אותי ראש העיר כי אולי בידו מצויים נתונים יותר מדויקים.

מיקי לוי: יש ירידה של כשלושים אחוזים לעומת השנה החולפת ויש צורך שמהוועדה הזאת תצא קריאה האומרת שיש צורך לשפות גם את ענף התיירות.

מיקי לוי: אני לא רוצה להגיד עכשיו חנויות תיירות, בתי מלון, אני לא יודע מה, אבל צריך לבצע מחשבה מקיפה כי ענף התיירות לא נכלל במתווה הפיצויים שהמדינה החליטה עליו.

מיקי לוי: ענף המסעדנות, הברים, בתי הקפה, מקומות הבילוי בעיר ירושלים, בהחלט סובלים מירידה דרמטית כתוצאה מהמצב הביטחוני המעורער ויש ירידות בהיקפים של בין שלושים לשמונים אחוזים.

מיקי לוי: צריך לתת את הדעת כי הדרישות מאותם מקומות בילוי שאנחנו רוצים לשפות אותם, כנראה שהן דרישות שצריך להקל אתן.

מיקי לוי: עוד בעיות שיש לפתחנו.

מיקי לוי: תחשיב המחזור החודשי בחודשים ספטמבר עד נובמבר 2015, בעוד הירידה התלולה בפעילות העסקית החלה בכלל באוקטובר 2015 ולכן למה לעשות את זה רק מספטמבר 2015?

מיקי לוי: על כך אנחנו צריכים לתת את הדעת.

מיקי לוי: הקריטריון של ירידה של לפחות 25 אחוזים במחזור, כנראה שהוא לא מצב סביר ויש צורך לתקן את הקריטריון.

מיקי לוי: יש למשל דרישה לרישיון עסק.

מיקי לוי: אם אין לך רישיון עסק, אתה לא זכאי לקבל.

מיקי לוי: מה עם אותם עסקים שלוקח שנה-שנה וחצי לקבל רישיון עסק והתחילו תהליכים לרישיון עסק?

מיקי לוי: אני ממליץ אדוני השר למקבלי ההחלטות שגם מי שהתחיל את ההליכים לקבלת רישיון עסק, ייכלל בתוך אותה חבילה שהוא רשאי אם לקבל.

מיקי לוי: אם אני בהליכים לקבלת רישיון עסק, היום אני לא בקריטריונים.

מיקי לוי: מי שהתחיל את ההליך, ראוי שהוא ייכלל.

מיקי לוי: נושא אחרון, חובות לעיריית ירושלים.

מיקי לוי: אדוני ראש העיר, לא יכול להיות שחובות לעיריית ירושלים יכוסו מכסף ממשלתי.

מיקי לוי: אם אני בעל עסק ואני חייב לך, הקריטריונים לא יכולים להגיד רגע, מגיע לי כבעל מסעדה אבל המדינה תעביר את החלק שמגיע לי לכיסוי החובות שלי בעיריית ירושלים.

מיקי לוי: עיריית ירושלים, שתשבור אתי את הראש, מה שמגיע לי מהמדינה, אני מבקש לעשות הפרדה.

משה גפני: לא הבנתי.

זאב אלקין: זה לא נכון.

מיקי לוי: אם זה לא נכון, אני שמח.

משה גפני: לא הבנתי את הטיעון.

משה גפני: אני חייב לעיריית ירושלים, מה הם אומרים לי?

<קריאה: עושים לך קיזוז חובות.

זאב אלקין: לא נכון.

מיקי לוי: מצוין.

מיקי לוי: אם זה לא נכון, בסדר.

משה גפני: עודד פורר, בבקשה.

משה גפני: חברות וחברים, הדיון מוגבל בזמן והוא דיון חשוב.

משה גפני: אני מבקש לא להפריע באמצע ולא להתפרץ לדברי הדובר.

משה גפני: אני מבקש שהחברים יתמצתו את הדברים כי יש לנו מגבלת זמן מאוד מצומצמת ואני רוצה למצות את הדיון.

עודד פורר: תודה אדוני.

עודד פורר: אני לא אחזור על דבריו של חבר הכנסת מיקי לוי שכבר ציין חלק מהנקודות.

עודד פורר: אני אגע אולי בשתיים או שלוש נקודות שלדעתי הן קריטיות בהיבט של מתווה הפיצוי.

ניר ברקת: סיוע.

משה גפני: האמירה שלי קודם כוללת גם את ראש העיר.

עודד פורר: מתווה הסיוע הזה צריך להיות מתווה סיוע שהוא לפי מחזור.

עודד פורר: אי אפשר לקחת ולהשוות את המחזור למחזור בחודשים שהם החודשים שנפגעו.

עודד פורר: אגב, יש הצעת חקיקה שהגשנו בעניין הזה כדי לאפשר לממשלה לתת את הפיצויים האלה.

עודד פורר: אגב, גם לא בהכרח דרך הרשות המקומית אלא באופן ישיר לעסקים בהתאם למחזור.

עודד פורר: כל הנתונים נמצאים בידי הממשלה גובה את המע"מ ומכירה את התנאים האלה ורואה שיש ירידה משמעותית לעסק במחזור באזור מסוים.

עודד פורר: צריך להבין שהמשמעות היא והמשימה היא לאפשר לעסקים האלה בסך הכול לצוף.

עודד פורר: ירושלים כבר ידעה לשרוד משברים קשים, אינתיפאדות ופיגועים קשים.

עודד פורר: העסקים האלה, אם הם ייסגרו, יהיה להם קשה מאוד להיפתח מחדש.

עודד פורר: מה שצריך לעשות זה למצוא את המתווה שמאפשר להם לצוף.

עודד פורר: אני כן רוצה לנצל את ההזדמנות הזאת ולפנות לממשלה ולשר אלקין שיושב כאן.

עודד פורר: חברים, הבעיה היא לא רק בירושלים אלא גם במקומות כמו מעלה אדומים וגם גוש עציון.

משה גפני: קיימנו על כך דיון.

עודד פורר: צריך לפעול ולהכניס אותם לתוך המתווה הזה כי אין הבדל בין העסקים שם לעסקים בירושלים.

עודד פורר: אגב, חלקם אפילו סובלים יותר.

משה גפני: תודה.

משה גפני: רועי פולקמן.

רועי פולקמן: אנחנו בתקדים לאור התשבחות האין סופיות של מיקי לוי לממשלה.

מיקי לוי: כשהממשלה עושה טוב, אני משבח אותה.

רועי פולקמן: הפסדת את המניפסט קודם בדיון על מס הכנסה שלילי.

רועי פולקמן: היה ממש מרגש.

מיקי לוי: גם לך פרגנתי שלא הוצאת אותי כשהשתוללתי.

רועי פולקמן: כאן צריך לדבר גם על ההתגייסות של השר לענייני ירושלים ומשרד האוצר.

משה גפני: אתה עכשיו מתרגל לזה אבל אני נמצא הרבה באופוזיציה ולאופוזיציה יש משמעות גדולה מאוד.

משה גפני: זה שצעקת כאן, דבר נכון שכולנו הסכמנו עם זה, בסופו של דבר הביא את החוק.

רועי פולקמן: על זה דיברנו קודם.

רועי פולקמן: זה לא נאמר בציניות.

רועי פולקמן: אני מודה על ההתגייסות החשובה ועל המאמצים של ראש העיר בימים האלה.

רועי פולקמן: אני חושב שהפעילות של השר לענייני ירושלים ושל משרד האוצר לעניין העסקים, זה דבר מהותי.

רועי פולקמן: אפשר לדבר על שינויים מסוימים בקריטריונים, כן 25 אחוזים או לא 25 אחוזים, לגבי משך החישוב, אבל אני חושב שאנחנו קצת מחפשים את הפתרון מתחת לפנס.

רועי פולקמן: עסקים לא צריכים נדבות.

רועי פולקמן: עסקים צריכים לקוחות.

רועי פולקמן: לכן אני חושב שהמהלך המהותי – אני מניח שראש העיר ידבר על זה – מאות עסקים מקבלים סיוע מסכום של 5,000 שקלים ועד 50-60 אלף שקלים.

רועי פולקמן: בסוף זה לא יציל את העסקים בירושלים.

רועי פולקמן: יש כאן גם השלכות רוחב גדולות.

רועי פולקמן: מעלה אדומים פונים אל חברי הכנסת ופנו גם אלי, גוש עציון ואזורים אחרים בארץ.

רועי פולקמן: הפתרון הוא לא נדבות לעסקים.

רועי פולקמן: אני אומר שהמאמץ הוא להחזיר את הקהל לירושלים ולכן לא מעט מהכסף של הסיוע שהוקצה לטובת העניין הזה, הוא לא הדיון אם אפשר לעזור לעוד מאה עסקים או לא.

רועי פולקמן: בוודאי כל עסק שאפשר לעזור לו, צריך לעזור לו.

רועי פולקמן: אבל הדיון הוא לא אם יהיו 800 או 900 עסקים שקיבלו עזרה ואולי היה אפשר להכניס עוד מאה עסקים אם היינו מרחיבים את הקריטריונים אלא הדיון הוא המאמץ הגדול להחזיר את הקהל לירושלים.

רועי פולקמן: ההכרזה של שר החינוך על שנת ירושלים בשנה הבאה היא קריטית כי תלמידים מפסיקים להגיע אליה.

רועי פולקמן: בתי ספר לא מגיעים לירושלים בעת הזאת ויש לזה השלכות על העסקים בירושלים כי כשהם באים, הם צורכים שירותים בעיר.

רועי פולקמן: פרסום לתיירות, אירועי תרבות בעיר.

רועי פולקמן: כלומר, האתגר הלאומי הוא לא כרגע הדיון האם אנחנו יכולים, וצר לי, כי אני שומע ומכיר ויש לי לא מעט קשרים עם בעלי עסקים בירושלים, אבל בסוף הדיון, אם אפשר לתת 5,000 או 10,000 שקלים - - -

<קריאה: אלה שני דיונים שונים.

רועי פולקמן: אני לא חושב.

רועי פולקמן: זאת אותה קופת סיוע.

רועי פולקמן: אפשר לבדוק את הנתונים ולראות אם צריך לעשות עוד קצת תיקונים ופיין טיונינג לדרך בה מסייעים לעסקים אבל המהות היא – ואני חושב שזאת היית גם העמדה מתחילת הדרך במתווה הסיוע הזה – הייתה שרוב הכסף ילך על סיוע מערכתי כמו פרסום, שיווק, אירועים, ביטחון, תגבור כוחות הביטחון, מתן תחושת ביטחון לתושבים ולתיירים כי בסוף מה שיציל את העסקים בירושלים, אלה לקוחות.

רועי פולקמן: עסק לא ישרוד כי ייתנו לו עוד עשרים אלף שקלים אלא העסק ישרוד כשיהיה לו מחזור כספי ולשם הכסף צריך ללכת ברובו.

רועי פולקמן: עסקים שהם ממש לפני קריסה, נעזור להם אבל לא זה מה שיציל את העיר כי אם לא עכשיו, הם יקרסו בעוד חצי שנה.

משה גפני: מיקי זוהר, נחמן שי ואיתן ברושי שלא הגישו את הבקשה לדיון מהיר אבל מבקשים להשתתף.

משה גפני: אני מבקש, אם אפשר, בקצרה.

מכלוף מיקי זוהר: אדוני היושב ראש, כבוד השר ראש העיר הנכבד.

מכלוף מיקי זוהר: ראשית, ברכות לקבוצת מכבי קריית גת שגברה אתמול על הפועל ירושלים.

משה גפני: שמחת זקנתי.

נחמן שי: אלה דברים שהם לא רלוונטיים לדיון הזה.

נחמן שי: זה ממש לא רלוונטי.

נחמן שי: עבר עלי רגע קשה.

מכלוף מיקי זוהר: אני מחכה לזה שנים רבות ואתם לא תגזלו ממני את הרגע הזה.

מכלוף מיקי זוהר: זה אחד הרגעים המאושרים שלי.

משה גפני: ועכשיו לירושלים.

מכלוף מיקי זוהר: 101-78, אדוני, זאת הייתה התוצאה.

משה גפני: אני מתרגש מזה התרגשות יתר.

מכלוף מיקי זוהר: אני ממש מתרגש מהתוצאה.

מכלוף מיקי זוהר: אנחנו גם יצאנו מהמקום האחרון בטבלה כך שיש כאן המון יתרונות.

נחמן שי: אל תשפוך את דמנו לגמרי.

מכלוף מיקי זוהר: גם שמעון מזרחי צלצל לברך אותי.

מכלוף מיקי זוהר: אני מתנצל על האנקדוטה החשובה.

מכלוף מיקי זוהר: אדוני היושב ראש, כוחה של עיר נמדד במידה רבה בעוצמתם ובכוחם של העסקים הקטנים.

מכלוף מיקי זוהר: בסופו של דבר המצב הביטחוני, אין חולק שהוא הזיק להם ומזיק להם וכנראה לא בדיוק ייטיב עמם עד שלא נחזיר את הביטחון לירושלים וזה תהליך שאני יודע שאנחנו כמדינה פועלים בו יום יום ושעה שעה ואני סבור ובטוח שבסופו של דבר הנושא ייפתר.

מכלוף מיקי זוהר: אני מברך את השר, מברך את ראש העיר שבאמת לוקחים את האחריות.

מכלוף מיקי זוהר: אני סומך עליכם גם שתביאו את הפתרון.

מכלוף מיקי זוהר: בסופו של דבר העסקים הקטנים בירושלים הם עוגן משמעותי לקיומה ולחיזוקה של העיר וזאת עיר לא פשוטה ומאוד מורכבת לטיפול.

מכלוף מיקי זוהר: על כן אני מברך את כולם.

מכלוף מיקי זוהר: הדיון הזה מבורך.

מכלוף מיקי זוהר: שוב, רציתי לדבר בעיקר כדי להזכיר את תוצאת המשחק שהתקיים אתמול.

נחמן שי: אני רוצה לברך את מיקי זוהר.

נחמן שי: באמת היה הישג גדול ואנחנו שילמנו את המחיר.

נחמן שי: לפי דעתי הבעיה היא מעבר לסוגיה של העסקים הקטנים בירושלים.

נחמן שי: לפני כמה ימים נפגשנו עם ראש העיר, כל ראשי השדולה ואני חושב שזה גם עניינה של הכנסת ועניינו של עם ישראל ועניינו של העם היהודי.

נחמן שי: המצוקה היום בירושלים היא שוב עומדת בחזית והיא משלמת את המחיר הכי כבד.

נחמן שי: יש לזה השלכות רבות ומגוונות, לצערנו הרב.

נחמן שי: כאשר מדברים על זה, לא בטוח שזה תורם אלא זה יכול להיות אפילו מזיק וגם כאן

נחמן שי: אני מתלבט עד כמה אנחנו רוצים להעלות את זה גבוה.

נחמן שי: אני רוצה לתבוע ממך זאב ומהממשלה שאתה מייצג.

נחמן שי: אתם צריכים לשים את ירושלים בראש העדיפויות שלכם.

נחמן שי: אני אומר לך את זה.

נחמן שי: אתם צריכים לעשות זאת לפני כל מקום אחר שאולי קרוב ללבך מסיבות כאלה ואחרות.

נחמן שי: ירושלים, באמת יש רק אחת ואין שתיים, אי אפשר לחלק אותה, היא נמצאת במקום שהיא נמצאת ואתם חייבים להזרים לה.

זאב אלקין: רשמתי את מה שאמרת.

נחמן שי: אני מדבר ברצינות.

נחמן שי: אתה חייב להוביל יחד עם ראש העיר את העניין.

נחמן שי: זה בלתי מתקבל על הדעת.

נחמן שי: אנחנו יודעים עכשיו על הגירה שלילית מירושלים.

נחמן שי: נדבר על זה במקום אחר בכנסת השבוע.

מכלוף מיקי זוהר: אתה יודע שחלק מזה קורה כי לא בונים.

נחמן שי: גם לבנות.

נחמן שי: אני אומר בהחלט לבנות, כולל במקומות שאתה יודע שהם אפילו שנויים במחלוקת, ואני מדבר על השכונות.

נחמן שי: אני לא רוצה להיכנס לתוך העיר העתיקה אבל לבנות, אתה יודע שעבדנו על לזה ביחד.

מיקי לוי: הממשלה תזכה לתמיכה מלאה ממני.

זאב אלקין: השאלה אם אתם יכולים לדבר גם בשם ראשי מפלגתכם.

נחמן שי: על בנייה בירושלים, אנחנו מדברים.

מיקי לוי: מתחייב.

זאב אלקין: אני יודע מה אני חושב, אני יודע מה אתה חושב ואני יודע שכאשר ראש הממשלה קיבל החלטה רק לפני כמה חודשים לשחרר שיווקים בירושלים, תקפו אותו מהאופוזיציה על כך שזה נושא רגיש מדינית ועל כך שזאת טעות מדינית.

נחמן שי: אתה יודע בדיוק היכן הלב שלנו מונח.

נחמן שי: אנחנו נעשה את זה גם בכנסת בצעקות הכי גדולות שאנחנו יכולים, לשמור ולהגן על ירושלים ולחזק אותה.

נחמן שי: זה המוצב הכי חשוב שיש מכל האחרים.

נחמן שי: יש התנחלויות, יש ישובים כאלה ואחרים אבל קודם כל ירושלים.

איתן ברושי: אדוני היושב ראש, השר וראש העיר, חברים.

איתן ברושי: מי שיש לו משאבים וצריך להיות לו יכולות לנהל מאבק ממושך, צריך שיהיו לו כללים ויכולת לממן את הנזקים שמתחייבים מעמידה איתנה במצבי משבר ולא צריך להמציא את המנוע.

איתן ברושי: אדוני היושב ראש גפני, זה מאוד מקומם זה שיש אין סוף דיונים ואפס תוצאות.

איתן ברושי: יש למדינה כללים למצבי חירום וצריך למצוא נוסחה בה מצטברים מצבי חירום.

איתן ברושי: אני אומר גם לראש העיר וגם לשר, אין כאן פתרונות.

איתן ברושי: אתם מורחים את התושבים.

איתן ברושי: אני לא מקבל את הסגנון שמורחים ונותנים כמה גרושים.

איתן ברושי: האוצר בדרך כלל נותן אגוזים למי שאין שיניים ומוציאים כללים כשלא קורה כלום.

איתן ברושי: אני חושב שצריך כאן שינוי בסיסי.

זאב אלקין: ברושי, אני מקווה שלמדת מה נתנו.

רועי פולקמן: כדאי לשמוע את הנתונים.

איתן ברושי: אני יודע על מה אני מדבר, יותר מכם.

איתן ברושי: אני אומר לך שאותם כללים של צוק איתן בהתאמה, צריכים להיות גם כאן.

איתן ברושי: צריך לבוא ולומר שיש מצבי חירום מתמשכים, יש רישומים של הכנסות ותוצאות, יש מס הכנסה.

<קריאה: הבעיה היא שבצוק איתן עוד לא קיבלו את הכסף.

איתן ברושי: אני בא עכשיו מניחום אבלים בגוש עציון.

איתן ברושי: הייתי בצומת גוש עציון וראיתי כמה חיילים עומדים שם.

איתן ברושי: אני יודע כמה עולה המאבק הזה ואני לא נכנס לעניינים המדיניים עכשיו.

איתן ברושי: בכוח לא ייפתר כאן כלום אבל לא זה הנושא.

איתן ברושי: אני אומר שלתושבים זה לא משנה עכשיו אם עפו קסאמים או יש מטענים.

איתן ברושי: אני לא מקבל את כל העניין הזה, וזאת לא פעם ראשונה שיושבים בחדר הזה והופכים את האנשים לשתדלנים.

איתן ברושי: אני מציע לשנות את כל הכיוון.

איתן ברושי: ירושלים היא מיוחדת והיא בחזית ולא על כל הנושאים נדבר עכשיו.

איתן ברושי: אולי יש עוד מקומות כאלה אבל ירושלים לא שונה מקו העימות בצפון והיא לא שונה מקו העימות בדרום.

משה גפני: מה אתה מציע?

איתן ברושי: להגדיר מהו מצב חירום בירושלים, לקבוע מה הם התנאים ומי מכריז על כך.

איתן ברושי: אני הייתי בלבנון השנייה כאשר הממשלה לא הסכימה להגיד את כל ההגדרות שמתחייבות כי חשבו שיחסכו כמה גרושים.

איתן ברושי: תקראו את דוח מבקר המדינה, תבינו איך הממשלה שקטה אז.

איתן ברושי: צריך להגדיר.

איתן ברושי: קובעים את הגבול שלש ירושלים לצורך העניין הזה, קובעים מהו המצב המצטבר שמכריז על מצב חירום מסוים ועל פי הגדרת מצב החירום המסוים ייגזרו פיצויים ויפסיקו לענות את התושבים.

איתן ברושי: יש מחיר לעמידה הזאת והמחיר הזה, הממשלה תשלם.

איתן ברושי: למי שיש משאבים להשקיע מאות ומיליארדים בביטחון, יש לו גם את הגרושים לתושבים שמשלמים את המחיר שאנחנו קוראים לו עמידה איתנה.

איתן ברושי: הגיע הזמן להפסיק את השתדלנות ואת ההשפלות האלה.

איתן ברושי: יש מצב חירום שנמשך כך וכך זמן, יש דיווח על הכנסות והוצאות, יש מצטבר של פגיעה אנושה בעסקים קטנים, יש לזה כללי פיצוי ולא עושים טובה לאף אחד.

איתן ברושי: מספיק עם העניין הזה.

משה גפני: אני תמיד מסכים אתך, איתן, אבל עכשיו לא כל כך הבנתי.

משה גפני: אני חושב שהתפקיד שלנו הוא לדאוג עכשיו וזה הדיון שאנחנו מקיימים.

איתן ברושי: זאת לא פעם ראשונה.

משה גפני: בסדר, ניהלנו דיונים על צוק איתן, ניהלנו דיונים על מצבי חירום.

<קריאה: גם שם אנשים עוד לא קיבלו את הכסף.

איתן ברושי: שם הכריזו על מצב מיוחד בעורף ולפחות יש כללים, אבל איזה כללים יש כאן?

משה גפני: אתה מציע?

איתן ברושי: שנגדיר מצב מיוחד בירושלים ומזה ייקבעו כללי פיצוי.

משה גפני: כולנו יודעים שירושלים היא עיר בה יש עסקים קורסים.

איתן ברושי: אני מדבר עכשיו על הביטחון.

איתן ברושי: אני אומר שממילא זה ייפגע.

משה גפני: תודה.

משה גפני: אדוני ראש העיר, ניר ברקת, בבקשה.

ניר ברקת: בוקר טוב.

ניר ברקת: אדוני השר, אדוני היושב ראש, חברי כנסת יקרים.

ניר ברקת: אני רוצה לומר שלפני המשבר הביטחוני האחרון, בשנים האחרונות העסקים בירושלים במגמת צמיחה.

ניר ברקת: העיר עברה ועוברת רנסנס תרבותי שמתבטא בגידול בתיירות פנים והתיירות הבינלאומית.

ניר ברקת: אני מאמין ומקווה שנדע לעבור גם את המשבר שאנחנו מנהלים עכשיו ונצא ממנו חזקים קדימה.

ניר ברקת: לשם כך יש לנו תכנית שנקראת ירושלים 2020 שמחכה לאישור ממשלה.

ניר ברקת: אני רוצה להזכיר שהיא התקבלה ביום ירושלים האחרון וטרם מומשה.

ניר ברקת: התכנית באה למנף ולהאיץ את תהליכי הפיתוח של העיר ירושלים, למנף את הכלכלה של העיר ואנחנו זקוקים לה כמו חמצן לנשימה.

ניר ברקת: השר ואנכי עובדים קשה מאוד להסדיר ולסגור את הנושא הזה עם האוצר.

ניר ברקת: אנחנו מדברים על היקפים של – לתפיסת האוצר – כ-600 מיליון שקלים ולתפיסתנו על למעלה ממיליארד שקלים שפרוסים על חמש שנים ובאים להאיץ את הפיתוח הכלכלי דבר שיביא לנו מענה טוב מאוד קדימה כפי שהביאה תכנית מרום הקודמת שאנחנו עדיין בתוכה.

משה גפני: חשוב לי מה שאתה אומר.

משה גפני: אמר חבר הכנסת מיקי לוי, וגם אני יודע את זה, שהוא היה בחנות והחנות הזאת שגלגלה אלפי שקלים ביום, פתאום העסק לא מכניס כלום.

ניר ברקת: אני אתייחס.

ניר ברקת: נתתי את ההיבט המקרו ואני אמשיך עם המיקרו.

משה גפני: אתה כראש העיר רוצה להציג תמונת מצב, זה בסדר, אני בעד, אבל יש עסקים קורסים.

ניר ברקת: אני לא מתווכח עם זה.

ניר ברקת: הם חשובים לי לא פחות מאשר לכל אחד אחר.

ניר ברקת: כאשר נכנסנו למצב הביטחוני הנוכחי, פנינו בצורה מסודרת לממשלת ישראל, ואגב, אני רוצה להודות לאוצר ולממשלת ישראל ולשר לענייני ירושלים על כך שהם נרתמו.

ניר ברקת: התקבלה החלטה לפני כשלושה חודשים לסייע בהיקפים במסגרת תקציב של כמאה מיליון שקלים להתמודדות עם המשבר הנקודתי.

ניר ברקת: המסגרת של מאה מיליון שקלים כללה מספר מרכיבים, חלקם הלוואות, חלקם לשיווק העיר ירושלים, וכפי שנאמר כאן קודם, כדי לייצר מטבע לסוחרים, זה הדבר הכי חשוב, וגם לסייע לאלה שנפגעו במיוחד.

ניר ברקת: היה דיון מאוד מאוד מעמיק איך בונים את החבילה לתת מענה בדיוק לדוגמאות שאתה נתת.

ניר ברקת: אנחנו שיתפנו את אגודת המסעדות, הבאנו נציג של המרחב של רואי החשבון, נציג המרחב של עורכי הדין, כדי לחשוב איך מטקסים עצה כי אין תקדים לחבילה שניתנה בירושלים.

ניר ברקת: בהרבה שיעורי בית יחד עם המשרד לענייני ירושלים והרשות לפיתוח ירושלים ועיריית ירושלים, עמלנו קשה כדי לייצר חבילה.

ניר ברקת: החבילה כללה את התנאים הבאים.

ניר ברקת: האחד, מי שנפגע יותר מ-25 אחוזים ומראה זאת בצורה מסודרת, מקבל שיפוי.

ניר ברקת: אגב, חלק מהסוחרים אמרו לנו שנעביר את זה לחמישים אחוזים, שרק מי שייפגע קשה יקבל.

ניר ברקת: אני חושב שבעצה אחת הסכמנו כולנו שפגיעה של מעל 25 אחוזים, ראוי לשיפוי.

ניר ברקת: יש כאלה שיטענו שני אחוזים, חמישה אחוזים, עשרה אחוזים אבל אני חושב שהכלל, כולם הסכימו עליו, ש-25 אחוזים ומעלה ראוי לשיפוי ופיצוי.

ניר ברקת: אגב, הערכנו שיפנו אלינו כ-3,000-4,000 עסקים ולפי התמונה – מיקי אמר שהוא מכיר עסקים שקרסו בשמונים אחוזים, בחמישים אחוזים ואנחנו הערכנו שהמספר יהיה יותר גדול – בפועל הגישו 900, קיבלו סיוע 820 בסך הכול בהיקפים של 24 מיליון שקלים שקיבלו אישור על כך השבוע, לפני יומיים.

ניר ברקת: אנשים מחכים לקבל את המשאבים.

ניר ברקת: קודם כל, על זה תודה רבה לשר.

ניר ברקת: תודה רבה לממשלה.

נחמן שי: יש לכם ניסיון להשוות למצבים קודמים?

ניר ברקת: כן.

נחמן שי: האם זה פחות או יותר?

זאב אלקין: מאוד פשוט להשוות כי גם באינתיפאדה השנייה לא היה כלום.

מיקי לוי: נכון.

מיקי לוי: חד משמעית.

זאב אלקין: לא היה כלום.

ניר ברקת: זה פעם ראשונה שזה קורה בירושלים.

זאב אלקין: מאוד פשוט להשוות.

זאב אלקין: לא היה כלום.

זאב אלקין: אף פעם לא עשו את זה.

זאב אלקין: זה קורה פעם ראשונה.

מיקי לוי: בשנים הקשות, 2004, לא נתנו אגורה.

ניר ברקת: פעם ראשונה ניתן סיוע ופעם ראשונה שהוא נעשה על פי קריטריונים של היקף הפגיעה במחזור, שהוא 25 אחוזים, ואפשר להסתכל על זה מכמה כיוונים.

ניר ברקת: אני מסכים שזה לא מושלם, יש לנו עסקים שצריכים לראות איך עוזרים להם והם לא עונים לקריטריונים האלה.

ניר ברקת: ברשות החברים, האמינו לי, אנחנו נעשה עבודת מטה מאוד גדולה.

ניר ברקת: כל עסק חשוב לי, חשוב לשר וחשוב לכולנו באותה מידה ואנחנו רוצים לראות עסקים מצליחים.

ניר ברקת: האתגר הוא קדימה.

ניר ברקת: בסבב הראשון אנחנו סיימנו.

נחמן שי: יש גמישות של נגיש אחוז פחות או משהו כזה?

זאב אלקין: כן.

זאב אלקין: אני תכף אדבר על זה.

ניר ברקת: אנחנו הולכים עם העסקים לבית הלל, ככל שהחוק מאפשר לנו וככל שהיועצים המשפטיים קובעים.

ניר ברקת: ברור לכולם שאנחנו הולכים לפי בית הלל.

משה גפני: בית הלל הרבה פעמים מחמירים.

משה גפני: אתה מתכוון שהולכים לקולא.

ניר ברקת: קולא זה בית הלל.

משה גפני: בית הלל הרבה פעמים הולך לחומרה.

משה גפני: אני מכיר שמונה פעמים.

ישראל אייכלר: כתוב 18 פעמים.

משה גפני: אני מכיר שמונה.

משה גפני: בית הלל מחמירים לעומת בית שמאי.

משה גפני: זאת טעות שאומרים שהולכים לפי בית הלל.

זאב אלקין: תראה מה קרה לבית הלל במעבר מליטאים לחסידים.

זאב אלקין: משמונה לחומרה, זה הופך ל-18.

מכלוף מיקי זוהר: גפני, בזמן האחרון אתה יותר בית שמאי מאשר בית הלל.

ניר ברקת: אני טוען שעם המשאבים הנוספים שיש במסגרת חבילת הסיוע בסדר גודל - - -

משה גפני: הייתה שאלה האם לשנות את הקריטריונים ואני אבקש מהשר אלקין להשיב על כך.

ניר ברקת: אני חושב שהקריטריונים הם סבירים.

ניר ברקת: הם לא מושלמים אבל הם סבירים ונותנים מענה מסוים לעסקים שנפגעו אחורה ואם יש לנו את השקלים הפנויים הנוספים, ויש לנו, אני אמליץ לממשלת ישראל לייצר חבילות שמביאות יותר תיירים.

ניר ברקת: למשל, אנחנו עכשיו שוקדים יחד עם הרשות ויחד עם נציגי השר לחשוב לחשוב על חבילה מסייעת.

משה גפני: אגב, מי שחייב ארנונה לעירייה, לא מקבל את המענק?

זאב אלקין: אני אתייחס.

ניר ברקת: מבחינת העירייה, אין לנו בעיה להתקזז.

משה גפני: כן או לא?

ניר ברקת: זה לא בא מאתנו.

משה גפני: לא להתקזז.

משה גפני: נותנים מענק?

ניר ברקת: המענק הוא לא של העירייה אלא של המדינה.

ניר ברקת: התשובה היא שברגע שיהיה הסדר חוב של אנשים לארנונה, אין בעיה ואפשר לקבל את זה.

משה גפני: השאלה אם גם מי שעובר על חוק העזר, לא יקבל מענק.

ניר ברקת: זה בא מהיועצים המשפטיים.

ניר ברקת: זה לא משהו שהעירייה ביקשה.

ניר ברקת: מבחינתנו להתקזז, זה מקובל.

ניר ברקת: המנגנון תלוי ביועצים המשפטיים.

ניר ברקת: אני מאמין שאנחנו צריכים להאיץ את התהליך של שיווק העיר ירושלים.

ניר ברקת: הקושי שנוצר הוא המחסום הפסיכולוגי בציבור הרחב בגינו הם לא עולים לירושלים.

ניר ברקת: תודה לאל, יש לנו מגוון ענק של אירועים ועיריית ירושלים לא מבטלת אירועים.

ניר ברקת: אני רואה שיש גידול ניכר במספר האנשים שמגיעים לירושלים ואנחנו צריכים להמשיך ולהפוך את ההגעה לירושלים לכדאית.

ניר ברקת: סבסוד חבילות סיוע שמאפשרות לינה, מאפשרות הגעה למוסדות תרבות, אוכל – לשם אנחנו צריכים ללכת עם המשאבים הנוספים, לייצר לסוחרים שלנו קופה.

ניר ברקת: זאת הדרך מכאן והלאה בשאר המשאבים.

משה גפני: תודה רבה.

משה גפני: אדוני השר אלקין.

זאב אלקין: תודה רבה אדוני היושב ראש, תודה רבה על ההזמנה ועל הדיון כי אני חושב שהדיון הוא חשוב.

זאב אלקין: קודם כל, בואו נעשה סדר.

זאב אלקין: הבעיה, כפי שאתם אמרתם, אתם אמרתם שהתחילה באוקטובר אבל זה לא מדויק כי חלק מהאירועים התחילו כבר בחודש ספטמבר אבל זה נכון, עוצמת הבעיה הייתה באוקטובר.

זאב אלקין: בחודש נובמבר כבר הייתה החלטת ממשלה מאושרת.

זאב אלקין: אני לא מכיר הרבה דוגמאות מהסוג הזה בקצב כזה להתארגנות הממשלה בנושא שהוא חסר תקדים.

זאב אלקין: הנה, מיקי הזכיר כאן.

זאב אלקין: היו ימים הרבה יותר קשים בירושלים, בימי האינתיפאדה השנייה, ולצערי אז לא הצליחו להביא שום דבר.

זאב אלקין: דיבר ברושי על הכללים הקיימים.

זאב אלקין: זאת בדיוק הבעיה כי התגובה הראשונה של פקידי האוצר כשמתחילים היא שיש כללים.

זאב אלקין: אתה מכיר את זה, אתה יושב ראש ועדת כספים ואתה יודע מתי מתחילים לדון על הסוגיה של הפיצויים העקיפים מהסוג הזה.

זאב אלקין: פיצוי ישיר יש, יש מס רכוש אבל אנחנו לא שם ולא בעולם הזה.

זאב אלקין: פיצוי עקיף, מתי מתחילים?

זאב אלקין: אגב, גם שם זה לא אוטומטי אלא רק כאשר המדינה אומרת שהיא לוקחת לעצמה סמכויות מהחיים הנורמליים של האזרחים, מכריזה על מצב מיוחד בעורף, מזיזה את הרשויות האזרחיות ואומרת שהיא תחליט כמדינה – פיקוד העורף - מתי ייפתחו גני הילדים, מוסדות לימוד וכולי.

זאב אלקין: רק במקרים כאלה - וגם שם לצערי בחוק זה לא אוטומטית – מתחילים לטפל בזה.

זאב אלקין: אני זוכר בימי צוק איתן, כיהנתי כיושב ראש ועדת החוץ והביטחון, ועברתי סאגה לא פשוטה כדי שאחרי שהוכרז מצב מיוחד בעורף, בסופו של דבר הסכימו להתחיל את הליך הפיצוי.

זאב אלקין: זה החוק וזה מה שמגיע.

זאב אלקין: לכן אם ילכו לפי השטנץ הזה שהוא החוק והמסורת, לא תגיע אגורה.

<נמיקי לוי: תנו מקדמות.

איתן ברושי: זה לא נכון אבל לא חשוב.

זאב אלקין: מה זה לא נכון?

זאב אלקין: זה נכון ועוד איך נכון.

זאב אלקין: תבדוק.

מיקי לוי: ברושי, לא כל דבר שהממשלה עושה, הוא לא נכון.

איתן ברושי: אם זה נכון, תשנה את זה גם לקו העימות.

מיקי לוי: אנחנו בענייני ירושלים.

זאב אלקין: נכון.

זאב אלקין: קו עימות הוא חוק ויש שם הגדרות אחרות.

זאב אלקין: נכון מאוד.

זאב אלקין: שם חל פיצוי עקיף.

משה גפני: חבר הכנסת איתן ברושי, הפתרון, כדי שהממשלה לא תעשה כלום, הוא לומר, כאשר עולה נושא מוגדר, שנעשה את הכול.

משה גפני: אנחנו לא יכולים לעשות הכול כי אז הממשלה תתנער מהכול.

משה גפני: אני מכיר את הממשלה.

משה גפני: גם ממשלה שאני בקואליציה שלה.

משה גפני: אנחנו מדברים עכשיו על ירושלים.

משה גפני: אנחנו נדבר על הגליל ונדבר על קו העימות ואז נדבר על קו העימות.

זאב אלקין: ביקש ממני ליצמן להגיד שצריך פעם אחת להפוך אות לחבר ממשלה ואז נראה מה תגיד.

משה גפני: לא תצליחו.

זאב אלקין: זה לקואליציה הבאה.

משה גפני: לא יצליחו.

משה גפני: על כל פנים, זאת עצה חברית.

משה גפני: אנחנו עכשיו מדברים על ירושלים.

משה גפני: באמת לא היה פיצוי באינתיפאדות קודמות.

ישראל אייכלר: אחרי שלושים שנים הרב גפני לא יחליף מקצוע מחבר כנסת לשר.

זאב אלקין: יש כאלה שזה לקח להם יותר ועדיין החליפו.

משה גפני: לא בגלל מקצוע ולא בגלל שלושים שנים, אני לא הולך להיות שר.

משה גפני: אגב, גם אין אישור של מועצת גדולי התורה שלנו.

זאב אלקין: אל תתחייב.

זאב אלקין: נדון בזה בהזדמנות אחרת.

משה גפני: סיכמנו שלא מדברים על דברים אחרים אלא רק על ירושלים.

זאב אלקין: כפי שאמרתי, אין מודל קיים של פיצוי.

זאב אלקין: מה המודל שהממשלה השתמשה כאן כדי בכל זאת לתת מענה.

זאב אלקין: כי לפי כללים רגילים של פיצוי, לא היו ואמר רועי בצדק שאכן יש כאן השלכות רוחב כי המצב הביטחוני משפיע לא רק על ירושלים.

זאב אלקין: זה נכון שעל ירושלים זה משפיע הכי חזק וזה נכון שירושלים גם דורשת טיפול מיוחד לפי תפיסה שמעוגנת אפילו בחוק יסוד, אבל עדיין.

זאב אלקין: לכן, הממשלה אמרה שהיא הולכת לדון על תכנית סיוע גדולה לירושלים, בדיוק כפי שניר אמר, 2020, והיא תחליט.

זאב אלקין: יש שם דיון ארוך מול האוצר והיא אמרה שהיא תעשה משהו שבדרך כלל האוצר מאוד לא אוהב לעשות, היא תיתן מקדמה על סכום שעוד לא קבעה.

זאב אלקין: הרי ברור שברגע שנתתי מקדמה, כל הדיון מתחיל מאפס כי סכום שניתן, כבר ניתן.

מכלוף מיקי זוהר: שטח משוחרר לא יוחזר.

זאב אלקין: מאה אחוזים נכון.

זאב אלקין: לפחות זאת גישתי בדיונים מול האוצר וגם של ראש העיר בסוגיה הזאת.

זאב אלקין: לשבחו של משרד האוצר ייאמר ושר האוצר באופן אישי נתן הנחיה ללכת לכיוון הזה ולא לחכות אלא לקחת על חשבון התכנית העתידית לפיתוח הכללי סיוע חירום לנושא הזה של העסקים בהתחשב בנסיבות המיוחדות האלה במסגרת המשפטית הקיימת.

זאב אלקין: יש תכנית סיוע לירושלים ופשוט מגדילים אותה בכמאה מיליון שקלים על חשבון התכנית העתידית שתיסגר.

זאב אלקין: זאת המתכונת המשפטית.

זאב אלקין: בזמנו קיבלתי פנייה מהוועדה בנושא של מעלה אדומים ואני מקבל פניות גם על גוש עציון.

זאב אלקין: אני מאוד בעד אבל כרגע כל מה שיש לנו לפי החלטת ממשלה ולפי המודל הזה, זאת רק ירושלים.

נחמן שי: אין דברים נוספים על התוספת?

נחמן שי: העזרה לעסקים קטנים, אלה דברים נוספים?

זאב אלקין: אני תכף אפרט כל מה שיש.

זאב אלקין: אגב, כדאי לפרט כי באמת לא תמיד בעלי העסקים יודעים ולא תמיד מנצלים.

זאב אלקין: לכן זה חלק מהעניין.

זאב אלקין: זאת הייתה המתכונת.

זאב אלקין: כפי שאמרתי, אני הייתי במשא ומתן מאוד אינטנסיבי מול משרד האוצר.

זאב אלקין: אני לא זוכר החלטות שבקצב כזה, בסכום כזה, גיבשו החלטה.

זאב אלקין: אגב, המימוש התחיל שלושה ימים מאז זה אושר.

זאב אלקין: לדעתי גם זה חסר תקדים.

זאב אלקין: שלושה ימים מהרגע שזה אושר בממשלה, כבר בחנוכה, שלושה ימים לפני חנוכה, הושקע כסף באירועים השונים שהיו בעיר, בדיוק במתכונת שחלק

זאב אלקין: כם דיברתם והיא לא רק לעזור לעסקים אלא לעזור לעסקים דרך זה שאתה מביא אנשים לעיר, וזה בהחלט חלק מהתכנית.

זאב אלקין: מה היו המרכיבים הבסיסיים של התכנית.

זאב אלקין: מרכיב אחד, מענקים.

זאב אלקין: מענקים, בגלל שזה פיתוח, זה לא פיצוי ולכן אני מדגיש.

זאב אלקין: אם תיכנסו לעולם של פיצויים, לא מגיע כלום לפי תפיסה של פיצוי.

זאב אלקין: הלכו לעולם של פיתוח בהגדרה מאוד ליברלית האומרת מה זה פיתוח.

זאב אלקין: כמעט כל דבר היה אפשר להגדיר שהוא פיתוח לטובת שיפור העסק, אבל עדיין זה בא על חשבון תכנית פיתוח וזה חייב משפטית להיות פיתוח.

זאב אלקין: זה נושא אחד.

זאב אלקין: כמובן שכאשר שואלים למי רוצים לעזור בפיתוח, אתה יכול להפעיל כל מיני קריטריונים.

זאב אלקין: אמרנו שרוצים להגדיל מכירות, קודם כל בואו נעזור לעסקים שירדו במכירות.

זאב אלקין: הם הרי היו שם ואפשר לעזור להם לחזור להיכן שהם היו ולכן הפעלנו כאן קריטריון שהוא מעין פיצוי, קריטריון שמסתכל על כמה הפסדת.

זאב אלקין: דיברתם על ההפסדים במחזור וזה בדיוק הקריטריון, מי שהפסיד יותר מ-25 אחוזים במחזור שלו.

זאב אלקין: לזה הוקצה עיקר הסכום.

זאב אלקין: מעבר לזה, מה עוד כוללת התכנית.

זאב אלקין: התכנית כוללת קודם כל השקעה כדי להביא אנשים לעיר, בדיוק הדברים עליהם דיברתם.

זאב אלקין: יש כעשרים מיליון שקלים, חלק זה לתיירות חוץ נכנסת ורוב הכסף הוא לתיירות פנים ואירועים בתוך ירושלים.

זאב אלקין: לדוגמה אתמול, שעון חורף, היה אירוע שהביא ביום אחד אלפי אנשים לעיר.

זאב אלקין: מאיפה הכסף?

זאב אלקין: מכאן, בדיוק מהקופה הזאת החליטה עליה הממשלה.

ניר ברקת: תוספת.

זאב אלקין: כן.

עודד פורר: כמה כסף הושקע בסיוע לאירועים וכמה כסף בסיוע ישיר?

זאב אלקין: אני עונה לך.

זאב אלקין: הנושא של התיירות, גם תיירות חוץ וגם תיירות פנים, ואירועי תרבות – כעשרים מיליון שקלים.

זאב אלקין: זה הסכום מתוך סך הסכום.

נחמן שי: כמה היה סך התקציב?

זאב אלקין: סך התקציב היה כמאה מיליון שקלים.

זאב אלקין: כשבעים מיליון שקלים לנושא הזה של החבילה של סיוע ישיר לעסקים.

זאב אלקין: בנוסף לזה שתי קרנות להלוואות, ואגב, אפשר לממש את זה יותר לעסקים ודיברתם על זה שמענק הוא לא הכול אלא לפעמים הלוואה בתנאים מועדפים היא יותר חשובה לעסק.

זאב אלקין: הגדלנו את ערבויות המדינה בקרן הסיוע לעסקים קטנים ובינוניים ל-85 אחוזים וזה דבר מאוד מאוד משמעותי גם ביכולת לקבל וגם בהוזלה של עלות ההלוואה.

זאב אלקין: אפשר לקחת משם הלוואות עד מאה מיליון שקלים וזה מהווה סיוע מאוד מאוד משמעותי לעסקים.

זאב אלקין: הוקמה קרן סיוע יחד עם הסוכנות לעסקים קטנים וגם היא בתנאים מועדפים.

זאב אלקין: אנחנו שמנו בה חמישה מיליון שקלים ומזה פי שבע וחצי צמח כל סכום של קרן ההלוואות כי הסוכנות מוסיפה וכולי, וזה כסף שממנף את עצמו.

זאב אלקין: היו עוד כל מיני תכניות להגדלת מספר סטודנטים.

משה גפני: בסך הכול מאה מיליון שקלים.

זאב אלקין: כן.

זאב אלקין: מאה מיליון שקלים.

זאב אלקין: זאת התכנית.

זאב אלקין: מכאן לנושא של מענקים.

זאב אלקין: כאשר דיברנו עם משרד האוצר, בזמנו אני דווקא לקחתי שוליים מאוד רחבים וסגרתי שנשקול לעזור לעסקים שיהיו עם עד עשרה אחוזים פגיעה במחזור.

זאב אלקין: מאוד רחב.

זאב אלקין: כאשר התיישבנו לדיון, היו כל מיני הערכות, גם מארגונים שמייצגים את בעלי העסקים, שדיברו על הרבה מאוד עסקים עם פגיעה של יותר מ-25 אחוזים ואפילו חמישים אחוזים.

זאב אלקין: הוזכר כאן שהיה מי שאמר שצריך לחתוך בחמישים אחוזים ולעזור רק לאלה שנפגעו הכי הרבה.

זאב אלקין: לכן אמרנו שאם נלך על עשרה אחוזים, מה יקרה?

זאב אלקין: נהיה מוצפים בפניות, לפחות זאת הייתה ההערכה, ואולי כ-10,000 עסקים יפנו, ואז כל אחד יקבל כלום, יקבל כמה אלפי שקלים בודדים גם אם ההפסדים שלו הרבה יותר גדולים.

זאב אלקין: אמרנו שבשלב ראשון נלך על 25 אחוזים.

זאב אלקין: זה יאפשר לנו לתת יותר לאלה שההפסד שלהם הוא יותר משמעותי ולהביא אותם עד חמישים אלף שקלים במקום 7,000 שקלים לכולם לחלק באופן שווה.

זאב אלקין: יישאר כסף – נלך לעוד סיבוב.

זאב אלקין: נחליט בדיוק איך נעשה את זה עת נראה את התמונה.

זאב אלקין: תמונה מלאה, עת יצאנו לדרך, לא הייתה.

זאב אלקין: למה זה מתחיל בספטמבר ולמה משווים מחזורים.

זאב אלקין: זה מאוד מאוד פשוט.

זאב אלקין: קודם כל, הדוחות הם בדרך כלל דו חודשיים ולכן בלוחות הזמנים שאנחנו הלכנו, אם אתה רוצה להכליל את אוקטובר, אתה הולך ספטמבר-אוקטובר, נובמבר-דצמבר.

זאב אלקין: אין לך אופציה אחרת.

זאב אלקין: תתחיל לחתוך דוחות, המשמעות היא שעסק צריך בנוסף לדוח שהוא עושה, לתת לך דוח מיוחד וזה אומר עוד הוצאות.

זאב אלקין: כאן הבירוקרטיה הייתה מאוד מאוד פשוטה.

זאב אלקין: אתה לוקח הצהרת רואה חשבון על משהו שממילא דיווחת למס הכנסה, מעביר אלינו וההצהרה הזאת משמשת כאסמכתה.

זאב אלקין: לכן ספטמבר בפנים.

זאב אלקין: עוד משהו שלא מדברים עליו והוא מאוד חשוב.

זאב אלקין: איך אתה משווה ירידת מחזור?

זאב אלקין: הכי פשוט שנה אחורה, אבל שנה אחורה היה צוק איתן וגם היו בעיות מסוימות, לא באותה עוצמה ולא פיצו אבל היו בעיות.

זאב אלקין: אמרנו שאתה כעסק תחליט.

זאב אלקין: רוצה להשוות לשנה אחורה, אין בעיה.

זאב אלקין: רוצה להשוות לשנתיים אחורה לשנה שלפי כל הדעות הייתה שנה טובה, גם זה אפשרי.

זאב אלקין: זאת אומרת, העסקים כאן קיבלו גמישות להראות אובדן הכנסות גם לפני שנתיים.

זאב אלקין: אתה בוחר מה יותר נוח לך.

זאב אלקין: זאת אומרת, הגישה הייתה כאן מאוד מאוד ליברלית.

זאב אלקין: לגבי התנאים המגבילים.

זאב אלקין: הזכרתם ארנונה.

זאב אלקין: זה לא נכון שמי שלא שילם את הארנונה או חובות אחרים לעירייה, לא יכול לקבל.

זאב אלקין: הוא צריך להיות בהסדר חוב.

זאב אלקין: יכול להיות שהוא עדיין משלם, זה בסדר גמור, אבל אי אפשר ללכת למצב משפטי שיש עסק שמצד אחד על חשבון משלם המסים מקבל סיוע ומצד שני הוא לא משלם.

זאב אלקין: אם הוא רוצה, הוא הולך לעירייה, עושה הסדר חוב, בא אלינו ומגיש בקשה.

זאב אלקין: אם הוא לא רוצה, אין לי מה לעשות בהקשר הזה.

משה גפני: ואם הוא עובר על חוק העזר?

זאב אלקין: זה לא קשור לחובות כספיים.

משה גפני: רק שאלתי.

משה גפני: לא אמרתי שזה קשור.

זאב אלקין: אתה נותן רעיונות.

זאב אלקין: אולי ישקלו את זה בפעם הבאה.

מכלוף מיקי זוהר: אתה רוצה בית שמאי?

זאב אלקין: לגבי הטענה שעסקים שאין להם רישיון עסק לא קיבלו.

זאב אלקין: גם זה לא מדויק.

זאב אלקין: נכון שבהתחלה אמרו שאפשר לתת רק לעסק שיש לו רישיון, זה בכל זאת כסף ממשלתי.

זאב אלקין: קיבלנו הרבה פניות עת יצאנו לדרך - הרל"י קיבלה הרבה פניות וזה חזר אלי מידית כי אנחנו בקשר שוטף – שיש עסקים שאומרים שהם בתהליך וכי זה לוקח זמן בירושלים.

זאב אלקין: התיישבנו על המדוכה, התייעצנו עם היועצים המשפטיים והודענו שכל מי שבתהליך של רישיון עסק, אנחנו מכניסים אותו פנימה.

זאב אלקין: ניגשו עסקים כאלה ויקבלו את הסיוע.

זאב אלקין: מי שבכלל מחוץ למגרש, אין לי פתרון.

זאב אלקין: אי אפשר לתת כסף מדינה למישהו שאפילו לא נמצא בתהליך, אבל מי שנמצא בתהליך, נכון שבהתחלה המדיניות הייתה אחרת אבל היא השתנתה די מהר, ואנחנו הכנסנו אותם פנימה ואפשרנו להם לגשת והם יקבלו את הסיוע.

זאב אלקין: כמו ששמעתם כבר מראש העיר, מצד אחד הרבה עסקים הולכים לקבל, קצת יותר מ-800 עסקים שזה הרבה מאוד לעיר, ומצד שני נשאר לנו עוד כסף.

זאב אלקין: לכן אנחנו כרגע בהתלבטות מה אנחנו עושים אתו.

זאב אלקין: אגב, אני אשמח לשמוע רעיונות אם בישיבה ואם אחריה.

זאב אלקין: יש כמה אפשרויות ואני פורס אותן כאן.

עודד פורר: כמה פנו?

זאב אלקין: פנו 900.

זאב אלקין: כמעט כל מי שפנה, קיבל.

איתן ברושי: מה יקרה אם זה יימשך עוד שלושה חודשים?

זאב אלקין: אתה רוצה, אפשר לדון על זה.

איתן ברושי: מה הנוהל?

זאב אלקין: אמר לך כבר גפני שאם אתה רוצה לא להגיע לשום דבר, בוא נדון מה יקרה אם זה יימשך עוד שלושה חודשים.

זאב אלקין: אם הייתי בא למשרד האוצר ואומר בואו נדון מה יקרה אם זה יימשך, הייתי נשאר עם אפס.

זאב אלקין: מה האפשרויות, ובכוונה לא הכרענו לפני הדיון אבל אני אשמח לשמוע הצעות.

זאב אלקין: אפשרות אחת היא להוריד את אחוזי הפגיעה וללכת על נניח 15 אחוזים או על עשרה אחוזים במקום 25 אחוזים ולראות כמה עסקים יפנו ולהרחיב את מספר העסקים שמקבלים.

משה גפני: כמה כסף נשאר?

זאב אלקין: סדר גודל של כשלושים מיליון שקלים, אולי אפילו קצת יותר.

זאב אלקין: נשאר כסף.

משה גפני: זה סכום לא מבוטל.

זאב אלקין: זה סכום לא מבוטל.

זאב אלקין: בהחלט.

זאב אלקין: בכוונה נשאר.

זאב אלקין: בנינו את זה כך שיהיו מדרגות.

ניר ברקת: אני אמליץ להשתמש בו לשיווק.

זאב אלקין: אני אזכיר את הדרך השלישית.

זאב אלקין: דרך שנייה היא להישאר ב-25 אחוזים ולתת סיוע נוסף ללה שנפגעו יותר.

זאב אלקין: הם הרי לא קיבלו פיצוי שווה ערך למה שירד להם.

זאב אלקין: בהתאם למה שירד, הם קיבלו מענק אבל המענק המקסימלי היה חמישים אלף שקלים כדי שלא יהיה עסק שהוא גדול יחסית והוא לקח את כל הסכום לעצמו.

זאב אלקין: אפשר לתת סיוע נוסף לאלה שנפגעו יותר.

זאב אלקין: גם זאת אופציה שאנחנו בהחלט שוקלים אותה.

זאב אלקין: יש כאן יתרונות וחסרונות לכל אחת משתי הגישות.

נחמן שי: לתת יותר למעט או לתת מעט ליותר.

זאב אלקין: בדיוק.

זאב אלקין: יש אופציה שלישית והיא לצאת מהקופסה ולהגיד שאני רוצה להביא יותר אנשים לעיר, אמנם דרך סיוע לעסקים, אבל כל מיני רעיונות יצירתיים איך לגרום לאנשים לקנות בירושלים.

זאב אלקין: יש כל מיני רעיונות כאלה.

זאב אלקין: יש כאן מגבלות כי יש החלטת ממשלה שהיא מאוד ברורה ויש מגבלות משפטיים.

זאב אלקין: אנחנו כרגע בודקים.

זאב אלקין: מה שיהיה אפשר במסגרת אותן מגבלות משפטיות להכניס, נכניס.

זאב אלקין: מה שאי אפשר להכניס, לא נוכל להכניס אבל בהחלט יש כרגע התלבטות מה אנחנו עושים עם יתרת הכסף.

זאב אלקין: כל הכסף הזה ינוצל לטובת בעלי העסקים בירושלים במקסימום הגמישות שתהיה לנו, או בדרך א' או בדרך ב' או בדרך ג'.

משה גפני: תודה רבה.

מיקי לוי: אדוני השר, לא התייחסת לנושא התיירות.

זאב אלקין: צודק.

זאב אלקין: תשובה בנושא הזה.

זאב אלקין: ראשית, אנחנו לא הוצאנו אף תחום.

זאב אלקין: מבחינתנו עסקים שנחשבים קטנים ובינוניים ויש להם ירידה במחזור עד 25 אחוזים, יכולים לגשת וניגשו ויקבלו.

זאב אלקין: יש הרבה עסקים בתחום התיירות שהם לא עסקים קטנים ובינוניים ולהם אנחנו כבר לא יודעים להביא פתרון כי אלה כבר סכומים אחרים לגמרי.

זאב אלקין: מי מביא להם פתרון?

זאב אלקין: משרד התיירות.

זאב אלקין: למשרד התיירות יש תכנית נפרדת שמיועדת לנושא הזה.

מיקי לוי: תפעיל את כובד משקלך על שר התיירות שייתן את המענק שהוא נותן לתיירים שמגיעים לאילת, אותו הדבר לתיירים שמגיעים לירושלים.

מיקי לוי: אם זה יהיה, אני אברך על המוגמר בנושא התיירות.

זאב אלקין: לגבי מסעדנות וכולי, הם בפנים.

זאב אלקין: הם הראשונים שהיו בפנים.

זאב אלקין: אף אחד לא הוציא מסעדנות ולא את הברים.

זאב אלקין: כל העסקים האלה שהייתה להם ירידת מחזור עד 25 אחוזים – ושוב, בגישה של בית הלל שהוא בית הלל עם אופציה ללכת שנתיים אחורה – כולם בפנים.

משה גפני: תודה רבה אדוני השר.

משה גפני: אייל, אתה רוצה להגיד משהו?

<אייל חיימובסקי: אחרי כל הדברים שנאמרו כאן, אין לי מה להוסיף.

משה גפני: אתה מצטרף לדברים.

זאב אלקין: הוא עובד קשה.

זאב אלקין: הוא לא מצטרף לדברים.

מיקי לוי: אני מבקש לאפשר לחברת מועצה שהיא אחראית על העסקים הקטנים בירושלים.

<עינב בר: אני אחלק את דבריי לשני חלקים.

משה גפני: רק את שני החלקים תעשי בזמן קצר.

<עינב בר: משפט קצר.

<עינב בר: רק להגיד כל הכבוד לכולם על התקדים הזה של מענק לעסקים.

<עינב בר: בתחילת הדרך, לפני שלושה חודשים, לא האמנו שנגיע למצב שאנחנו מחלקים את הכסף ולכן כן צריך להגיד את זה למרות שיש גם דברים שהם חשובים להתייחס אליהם.

<עינב בר: בעניין הקריטריונים.

<עינב בר: אני כן רוצה להגיד שהנושא של הפדיון הוא קריטי לגבי ספטמבר.

<עינב בר: אפשר למצוא לזה פתרונות יצירתיים.

מיקי לוי: עצרי.

מיקי לוי: הם לא שומעים אותך.

משה גפני: אני שומע כל מילה.

<עינב בר: בנושא הפדיון, אפשר למצוא פתרונות יצירתיים גם עם רואי חשבון שחותמים על חלק מהדוחות כדי להוריד את נושא ספטמבר וכדי להוריד את ה-25 אחוזים.

<עינב בר: יש עסקים שהם איכשהו על התפר ואנחנו צריכים להגיע אליהם בכל זאת.

<עינב בר: אני חושבת שהמטרה המצוינת לתת את הכסף לעסקים, צריכה להתממש ובמצב הזה שאנחנו מרגישים מהרבה עסקים שהם עדיין לא שם אבל הם קרובים לשם, צריך לעשות משהו לגביהם.

משה גפני: אני מסכים עם הדברים שלך ואני מודה לך.

<עינב בר: אני רוצה לומר משהו שהוא כן חשוב.

<עינב בר: התייחסו לדברים האלה ואני מרגישה שבשטח זה נראה קצת אחרת.

<עינב בר: לנושא הארנונה ורישוי עסקים, אלה שני דברים שבאמת במעלה הדרך נתנו להם פתרונות אבל עדיין 33 אלף העסקים בירושלים שנכנסו לאתר, ראו את זה כתנאי.

<עינב בר: הגענו לחלק בצורה לא פורמלית אבל עדיין יש עסקים שלא ראו את הדבר הזה ולכן צריך להוציא את זה כהנחיה ברורה ולא דרך כל מיני גורמים כאלה ואחרים שלא מגיעים לכל העסקים.

<עינב בר: נושא שלא דיברו עליו בכלל זה נושא העסקים החדשים.

<עינב בר: עסקים חדשים לא יכולים לגשת לבקש את המענק הזה.

<עינב בר: אני חושבת שעצם העובדה שעסק שפתח עכשיו בשנה וחצי האחרונות שיש לו גם כך תשעים אחוזי סיכון, הוא אותו עסק שלו אנחנו אומרים שאין לו מענק.

<עינב בר: כלומר, כאן צריך לתת איזשהו פתרון גם לנושא הזה.

משה גפני: תודה רבה.

משה גפני: חבר הכנסת אייכלר, רצית לומר משהו?

ישראל אייכלר: ממש משפט.

ישראל אייכלר: רציתי רק לברך על כך שמדינת תל אביב עולה לירושלים ואנשים התחילו להבין שירושלים עיר הבירה.

ישראל אייכלר: עצם העובדה שירושלים מקבלת חיזוק.

נחמן שי: אתה יודע כמה רפורמים הגיעו לאחרונה לירושלים?

משה גפני: לא נתחיל עם זה.

ישראל אייכלר: הסיוע הזה וכל הדברים האלה שהם מאוד מאוד חשובים, אני רוצה שהם יינתנו לפי כל חלקי ירושלים ולא רק לחלק מסוים בירושלים.

משה גפני: זה ניתן לכולם.

ישראל אייכלר: אני מדבר על ירושלים הגיאוגרפית וגם החברתית.

ישראל אייכלר: כל האירועים מעודדים עלייה לירושלים ואני רוצה שהם יהיו של כל תושבי ירושלים.

משה גפני: השר אלקין, אייכלר אומר שאירועי התרבות יהיו לכל חלקי ירושלים.

עודד פורר: הנושא של האירועים, הוא דיון אחר.

משה גפני: אני מבקש לסכם את הדיון.

משה גפני: ראשית, אנחנו צריכים לדאוג לכל אזרחי המדינה.

משה גפני: לירושלים כולנו מסכימים שיש לה מעמד מיוחד.

משה גפני: ירושלים היא העיר הגדולה, היא עיר הבירה, אבל היא העיר שכולנו נושאים את עינינו אליה.

משה גפני: המצב בירושלים מבחינה ביטחונית הוא מצב יותר קשה מאשר קיים עכשיו במקומות אחרים.

משה גפני: אני סבור שצריך להרחיב – אני מברך על ההחלטה, אני מברך על כך שנותנים לכולם – את זה וצריך לתת את זה ליותר עסקים וצריך לתת את זה גם לכאלה שעדיין נמצאים אי שם.

נחמן שי: להוריד את הסף.

משה גפני: יש שלושים מיליון שקלים.

זאב אלקין: להוריד את הסף.

זאב אלקין: במקום לתת יותר למי שנפגע, להוסיף עוד אנשים.

משה גפני: לא להוריד את הסכום אלא להוריד את הסף.

משה גפני: נדמה לי שאת אמרת את זה ואני עכשיו מחזק את הדברים וחושב שצריך לתת את זה לכמה שיותר עסקים כדי שיהיו יותר אנשים שירגישו שהמדינה מסייעת להם ולא מתעלמים ממה שקורה בירושלים.

משה גפני: אני חושב שזה מה שצריך לעשות.

משה גפני: אני משבח, לשם שינוי, את הממשלה.

משה גפני: אני חושב שהממשלה עשתה בעניין הזה דבר נכון.

משה גפני: אני משבח את זה.

משה גפני: אני מודה לך אדוני השר, אני מודה לך אדוני ראש העיר.

זאב אלקין: תודה גם לשר האוצר.

משה גפני: אני מודה לשר האוצר, בוודאי.

משה גפני: אנחנו דיברנו על זה.

זאב אלקין: בלעדיו לא היינו מגיעים לזה.

משה גפני: צריך להרחיב את הסיוע ואני חושב שזה דבר נחוץ וחשוב.

משה גפני: אנחנו, אם חס וחלילה המצב יימשך, נחזור לנושא.

זאב אלקין: אתם תעזרו לנו לגייס עוד מאה מיליון שקלים.

משה גפני: בסדר.

משה גפני: אנחנו מתפללים ומקווים שזה לא יקרה ושירושלים תחזור לחייה הרגילים.

זאב אלקין: אם לא תתפללו מספיק טוב והמצב לא יחזור לקדמותו, תעזור לי לקבל עוד תקציב.

משה גפני: לגבי התפילות שלנו, תעשה לי טובה.

משה גפני: ביקשתם מאתנו להתפלל על גשם שלא תהיה בצורת ואכן התפללנו וירד גשם ואת המחירים לא הורדתם.

משה גפני: את התפילות שלנו תשאירו לנו.

משה גפני: תודה רבה.

משה גפני: הפסקה של חמש דקות וממשיכים בנושא הבא שעל סדר היום.